1. מכבי תל אביב, כך ניתן להבין מכך שטרם שחררה את תגובתה הרשמית, לא כל כך יודעת כיצד לאכול את הטראש-טוק המאוד לא פוליטיקלי קורקט של גיא פניני אתמול (ראשון) בדרבי התל אביבי בכדורסל ("הוא קרא לי נאצי במשך כל המשחק. אמר לי 'שיהיה סרטן בראש לך ולאבא שלך'", העיד יונתן שולדבראנד). הרי היא, שהגנה במהלך כל השבוע בחירוף נפש על זכר השואה וכבוד האדם, נאלצה לצפות בקפטן שלה אומר בדיוק את הדברים אותם גינתה בכל תוקף.
מגיע להם, להנהלת מכבי ולצוות המקצועי. כך יעשה לאנשים שמחליטים שגיא פניני ראוי להיות הקפטן שלהם. בשנים האחרונות טיפחתי תחביב למעקב אחר ראיונות עומק עם פניני. תמיד עולה בהם השאלה הקבועה - מה יהיה עם השטויות על המגרש, ומיד אחריה תבצבץ התשובה הצפויה. "התבגרתי", מצהיר פניני מדף המסרים הצהוב שלו, "זה כבר לא אני". ואז עולה פניני למגרש, זורק מלים שהדף והאוזן לא סובלים, מציק, דוחף ומתגרה ביריבים וגם בספסלים ובמאמנים (כפי שקרה אתמול עם אדלשטיין). בקיצור, פרחח.
אין תלונות לפניני עצמו – זה הטבע שלו ורק כך הוא יודע ומכיר. בעזרת השטיקים הקטנים האלה הצליח לבנות לעצמו קריירה ולפרוץ קדימה, משחקן אלמוני במכבי רעננה לקפטן הקבוצה של המדינה. הבעיה היא במעסיקים שלו, שלרוב מגבים את הדברים המלוכלכים שהוא עושה כשהם משרתים אותם נאמנה (וזה כולל, אגב, את רובנו, משום שזה קרה לא פעם במשחקי נבחרת ישראל).
מכבי תל אביב נאלצה להתעורר מאוחר מדי מהמינוי המוטעה. עכשיו, לאחר שנכוותה קשות והולבנו פניה ברבים, היא היתה חייבת לחתוך בבשר מבשרה. הפעם, בניגוד לעבר, היא הפעילה שיקול דעת נכון ואמיתי, נשארה נאמנה לערכים שהיא מנסה לייצג ועשתה דבר שאינה נוהגת לעשות - לא לתת גב אוטומטי לאנשיה לא משנה מה (ע"ע וויל ביינום). העונש שהטילה אמש על פניני הוא קשה וכואב, אך מידתי. היא לא היתה יכולה לנהוג אחרת. הפלתו של הנער שמסרב להתבגר היא תעודת הבגרות של מועדון שבדרך כלל לא מצליח לקבל החלטות טובות כשהוא תחת לחץ.
2. הטיפשות הגדולה של פניני היא שבחר במלים שבחר. קללות סולידיות כבר לא היו טובות לו לטראש-טוק הגון ומקובל? הרי היה ברור שהפועל תל אביב ממתינה לפרי בשל מעין זה שינשור לידיה. היא, שהוצאה דיבתה במהלך שבוע ההכנות לדרבי, שאוהדיה הושמצו מכל עבר, שהמשטרה העמידה זינזאנות כדי לצוד מכחישי שואה מסוכנים באדום, חיכתה לרגע הקטן בו הצהובים יפשלו. פניני העניק להם אותו על מגש של כסף.
מה צריך להיות העונש של פניני? ספרו לנו בדף הפייסבוק של "ספורט הארץ"
מצד שני, חייבים להעביר את הקו. מה שפניני עשה הוא חמור. עם זאת, יש הבדל גדול בין דיבורים על המגרש ליציע שלם ששר שירי שואה. אין דין האיש עם מיעוט החמצן במוח שמנסה להשפיע על היכולת של יריבו על ידי דיבורים כדין התנועה ההומוגנית השטופה ברוע בטריבונה. אסור להוציא את פניני ללא עונש, הוא חייב לחטוף את שלו. ועדיין, ממש לא מדובר באותו מקרה.
3. המשמעות המרכזית בחזרתה לליגת העל של הפועל תל אביב היא יצירת אופוזיציה לוחמת למכבי תל אביב. לא עוד קבוצות שמקבלות בהכנעה את כל מה ששמעון מזרחי מחליט, כי אם גוף שמדבר בלהט על מהפכה בכדורסל הישראלי. לכן הפועל צריכה להילחם בטראש-טוק של פניני עד הסוף.
מתגובתו הרפה של איגוד הכדורסל ("במידה ותוגש תלונה הרי שהאיגוד ימצא את הדרך הנכונה והנאותה לטפל בה"), ניתן להבין שמתלונה למוסדותיו לא תבוא הישועה. כפי שאיימו לעצור את אוהדיה על הסתה אם ישמיעו שירי שואה, חייבת הפועל תל אביב להתלונן על פניני למשטרה – כפי שקרה באנגליה, כשבצעד חריג הועמד ג'ון טרי לדין על קריאות גזעניות במהלך משחק (וזוכה). אולי כך, דרך בית דין אזרחי וחיצוני לסיאוב והקיפאון של איגודי הספורט, נצליח פעם אחת ולתמיד לקבל תשובה.
כי רק בית משפט יוכל לקבוע בהיגיון ובכובד ראש מה נחשב הסתה, גזענות ואסור להיאמר במגרשי הספורט – על הדשא ועל הפארקט כמו ביציעים. רק כך נוכל לקבל פסיקה חדה וברורה מה מותר ומה אסור, מה נחשב כלגיטימי במדינה דמוקרטית שמכבדת את חופש הביטוי ומה לא. אם הפועל תל אביב נחושה לחולל מהפכה בספורט הישראלי, זה יכול להיות הצעד הראשון והמשמעותי שלה.